MT Il-Ġurnal Uffiċjali tal-Unjoni Ewropea C 265/7

Pubblikazzjoni ta’ applikazzjoni skont l-Artikolu 50(2)(a) tar-Regolament (UE) Nru 1151/2012 tal-Parlament Ewropew u tal-Kunsill dwar skemi tal-kwalità għal prodotti agrikoli u oġġetti tal-ikel

(2015/C 265/06)

Din il-pubblikazzjoni tikkonferixxi d-dritt li ssir oġġezzjoni għall-applikazzjoni skont l-Artikolu 51 tar-Regolament (UE) Nru 1151/2012 tal-Parlament Ewropew u tal-Kunsill (1).

DOKUMENT UNIKU

“ ” (MRECH KAMPOT) / “POIVRE DE KAMPOT”

Nru tal-KE: KH-PGI-0005-01264 — 6.10.2014

IĠP ( X ) DOP ( )

1. Isem/ismijiet

“ ” (Mrech Kampot) / “Poivre de Kampot”

2. Stat Membru jew Pajjiż Terz

Il-Kambodja

3. Deskrizzjoni tal-prodott agrikolu jew tal-oġġett tal-ikel

3.1. Tip ta' prodott

Klassi 1.8. Prodotti oħra tal-Anness I għat-Trattat (ħwawar; eċċ.)

3.2. Deskrizzjoni tal-prodott li għalih japplika l-isem mogħti fil-punt 1

“ ” (bil-lingwa tar-reġjun ta' oriġini, il-Khmer) / “Poivre de Kampot” (bil-Franċiż) tirreferi għall-frott ta' żewġ varjetajiet tal-ispeċi Piper nigrum L.; speċifikament, il-varjetajiet Kamchay u Lampong (jew Belantoeung), lokalment magħrufa rispettivament bħala l-varjetajiet “weraq żgħar” u “weraq kbar”, imkabbra fiż-żona definita fit-Taqsima 4

Hemm erba’ tipi differenti ta’ “ ” / “Poivre de Kampot” skont iż-żmien tal ħsad u l-ipproċessar li jirċievu wara:

— Bżar aħdar: hija l-frotta tal-pjanta tal-bżar, maħsuda meta tkun għadha żgħira fil-pjanta. Tista’ jew titqiegħed fis-suq u tiġi kkunsmata friska (ppreżentata f’għenieqed) jew fis-salmura jew fil-ħall (ippreżentata bħala frott sħiħ jew f'għenieqed),

— Bżar iswed: maħsud meta l-frott jibda jbiddel il-kulur minn aħdar għal isfar, li jiġi sussegwentement imnixxef. Jista’ jiġi ppreżentat bħala frott sħiħ jew mitħun,

— Bżar aħmar: huwa l-prodott imnixxef ta’ frott żgħir misjur kompletament. Jiġi ppreżentat sħiħ,

— Bżar abjad: magħmul minn frott żgħir misjur jew aħmar u permezz ta’ proċess ta’ tgħaddis sussegwenti. Jiġi ppreżentat sħiħ.

Il-karatteristika tal-prodott tinsab fil-qawwa pikkanti tiegħu (iżda mhux “ħruq”), mhux aggressiva, iżda li tiżviluppa bil-mod il-mod fil-ħalq. Il-kwalità partikolari tal- “ ” / “Poivre de Kampot” ġejja mhux biss mill-karattru pikkanti tiegħu iżda wkoll mill-qawwa aromatika.

Il-bżariet individwali għandhom il-kundizzjonijiet fiżiċi ideali f’termini ta' daqs u densità.

Il-karatteristiċi fiżiċi u organolettiċi tal-prodott huma dawn li ġejjin:

Tip Forma Daqs u Densità Kulur Riħa Oħrajn Bżar iswed Frott imnixxef ∅ ≥ 4 mm Densità ≥ 570 g/l Iswed skur, iswed, iswed fil-kannella jew iswed fil-griż. — Ir-riħa tal-bżara hija pikkanti-medja. — Wara t-tħin, it-trab tal-bżar jerħi riħa pikkanti ħafna u dejjiema. Tolleranza (2): Devjazzjoni ta’ 5 % fid-daqs tal-frott u ta' 2 % fil-kulur tal-frott huma permessi. Difetti mhux permessi: — Skart tal-pjanta — Trab — Faqqiegħ — Riċettaklu (3) ta' 5 %. Bżar mitħun Trab b’biċċiet żgħar ta’ frott Griż skur b'ponot suwed Bżar aħmar Frott imnixxef ∅ ≥ 4 mm Densità ≥ 570 g/l Aħmar fil-kannella jew aħmar skur. Difetti mhux permessi: — Skart tal-pjanta — Trab — Faqqiegħ — Riċettaklu ta' 1 %. Bżar abjad Frott imnixxef ∅ ≥ 3 mm Densità ≥ 600 g/l Griż fl-abjad bi ftit isfar jew b'tikek kannella ċar. Irid ikun kulur naturali. L-ebda sustanza ma għandha tiġi miżjuda biex tbiddel il-kulur. Difetti mhux permessi: — Skart tal-pjanta — Trab — Faqqiegħ Bżar aħdar Għanqud sħiħ ta' frott frisk Għanqud ta’ mill-anqas għaxar (10) bżariet. Kull żerriegħa ∅ ≥ 3 mm. Aħdar skur — aroma ta' ħwawar tal-bżar aħdar — Il-bżara ma għandha l-ebda riħa pikkanti. — Mat-tħin, ir-riħa pikkanti hija qawwija iżda tintilef malajr. Difetti mhux permessi: — Skart tal-pjanta — Trab — Faqqiegħ Frott jew raggruppamenti sħaħ fis-salmura jew fil-ħall Għenieqed ta’ mill-anqas għaxar (10) bżariet. Kull bżara ∅ ≥ 3 mm. Għadu aħdar. Ma għandux isir kannella.

Fir-rigward tal-karatteristiċi speċifiċi tat-tipi differenti ta’ “ ” / “Poivre de Kampot”:

— Il-varjetà tal-bżar aħdar għandha togħma ta' ċitru frisk u hija inqas pikkanti mill-varjetajiet imnixxfa,

— Il-bżar iswed għandu togħma aktar profonda u qawwija li tfakkrek fil-fjuri, bi ħjiel ta’ fjuri, ewkaliptu u nagħniegħ. Din tista’ tvarja minn kemmxejn ħelwa sa waħda pikkanti u intensa,

— Il-bżar aħmar huwa iktar ħelu u inqas pikkanti mill-varjetà sewda, iżda t-togħma tiegħu hija iktar sħiħa. Għandu riħa qawwija ta' frott,

— Fil-bżar abjad il-qoxra tal-frotta titneħħa wara l-proċess ta’ tgħaddis u dan jagħti lill-prodott togħma differenti bi ħjiel ta’ ħaxix frisk u ċitru.

Il-prodott huwa kkummerċjalizzat f’pakketti ssiġillati (ta’ materjali u daqsijiet differenti) bl-indikazzjonijiet speċifikati fit-taqsima 3.6.

3.3. Għalf (għall-prodotti li joriġinaw mill-annimali biss) u materja prima (għall-prodotti pproċessati biss)

—

3.4. Passi speċifiċi tal-produzzjoni li jridu jsiru fiż-żona ġeografika ddefinita

Il-passi kollha fil-produzzjoni jridu jseħħu fiż-żona ġeografika, li jinkludu:

— L-operazzjonijiet ta’ ġestjoni tal-uċuħ tar-raba’,

— Il-ħsad tal-frott,

— Il-proċess tat-tnixxif (li japplika għall-bżar abjad, aħmar u iswed),

— It-tgħaddis (li japplika biss għall-bżar abjad),

— L-għażla tal-frott,

— L-ippreżervar (li japplika biss għall-bżar aħdar fis-salmura jew fil-ħall).

Għaldaqstant, il-“ ” / “Poivre de Kampot” aħdar u frisk irid jiġi prodott ġewwa ż-żona ġeografika.

U l-“ ” / “Poivre de Kampot” iswed, aħmar, abjad u aħdar ippreżervat irid jiġi prodott u pproċessat permezz tat-tgħddis jew tal-ippreżervar ġewwa ż-żona ġeografika.

3.5. Regoli speċifiċi dwar it-tqattigħ, it-taħkik, l-ippakkjar, eċċ. tal-prodott li għalih jirreferi l-isem irreġistrat

—

3.6. Regoli speċifiċi dwar it-tikkettar tal-prodott li għalih jirreferi l-isem irreġistrat

Il-pakketti u l-kontenituri tal-prodott għandu jkollhom fuqhom l-isem “ ” jew “Poivre de Kampot”. L-isem jista’ jkun akkumpanjat mit-traduzzjoni tiegħu fil-lingwa uffiċjali tat-territorju fejn jinbiegħ il-prodott (eż. Kampot Pepper għall-pajjiżi fejn huwa mitkellem l-Ingliż), f’daqs ta’ tipa li tkun tal-inqas kbira daqs l-ikbar ittri l-oħra fl-ippakkjar. L-espressjoni “Indikazzjoni Ġeografika Protetta” għandha tidher qrib l-isem “ ” jew “Poivre de Kampot” li jista' jkun akkumpanjat minn traduzzjoni.

L-ippakkjar għandu jkun immarkat b’numru tal-lott individwali (li jiġi pprovdut sabiex tiġi żgurata t-traċċabilità tal-prodott).

It-tikkettar għandu jinkludi wkoll, viżibbli u b’mod ċar, l-indikazzjonijiet li ġejjin:

— Il-logo kollettiv bil-lingwa korrispondenti: jew

— Il-logo nazzjonali tal-Indikazzjonijiet Ġeografiċi Protetti tal-Kambodja (li jidher hawn taħt).

Inkella, jista’ jinkludi wkoll il-logo ta’ Indikazzjoni Ġeografika Protetta (jew simili) ta’ pajjiżi jew reġjuni oħra fejn il-“ ” / “Poivre de Kampot” igawdi minn rikonoxximent ta' dan it-tip.

4. Deskrizzjoni fil-qosor taż-żona ġeografika

Iż-żona ġeografika tikkonsisti mid-distretti li ġejjin li jinsabu fin-nofsinhar tal-Kambodja:

— Kampong Trach, Dan Tong, Toeuk Chhou, Chhouk u Kampot City, kollha fil-provinċja ta’ Kampot,

— Kep City u Damnak Chang Aeur, fil-provinċja ta’ Kep.

5. Rabta maż-żona ġeografika

Teżisti rabta kawżali kemm bejn ir-reputazzjoni kif ukoll il-kwalità tal-prodott speċifiku u l-oriġini ġeografika tiegħu

Reputazzjoni:

Il-produzzjoni tal-bżar fil-Kambodja tissemma f’dokumenti antiki daqs id-dokumentazzjonijiet tal-esploratur Ċiniżi Tchéou Ta Kouan fis-seklu 13.

Iżda kien lejn tmiem is-seklu 19 li l-provinċja ta’ Kampot tabilħaqq intlaqtet minn fażi ta' “deni tal-bżar” mal-wasla tal-kolonjalisti Franċiżi. Fil-bidu tas-seklu ta' wara l-produzzjoni ta' din il-ħwara f’Kampot żdiedet sew u leħqet it-8 000 tunnellata fis-sena. F’nofs is-seklu 20 il-produzzjoni tal-bżar ta' Kampot, li stabbilizzat ruħa għal madwar 3 000 tunnellata fis-sena, kienet ta’ kwalità eċċezzjonali. Sa dak iż-żmien, l-isem ta’ Kampot kien diġà marbut sewwa mal-bżar, u l-prodott kien magħruf sew, b’mod partikolari fi Franza u l-bqija tal-Ewropa. Il-bżar ta' Kampot kien apprezzat ħafna għall-kwalità tiegħu, partikolarment fost il-komunità tal-koki fi Franza u fl-Ewropa.

L-istorja u r-reputazzjoni tal-bżar ta' Kampot huma dokumentati tajjeb u spjegati fil-ktieb “Kampot, miroir du Cambodge. Promenade historique, touristique et littéraire” (Edizzjoni YOU-FENG, Pariġi, 2003) minn Luc Mogenet, li jitkellem dwar it-tkabbir tal-bżar li ġab il-ġid f'Kampot lejn tmiem is-seklu 19; fit-tieni deċennju tas-seklu 20, kważi l-bżar kollu kkunsmat fi Franza ġie minn dak ir-reġjun tal-Indoċina, skont dan l-awtur.

F'bosta pubblikazzjonijiet ta' dak iż-żmien hemm referenzi għall-istorja tal-bżar ta' Kampot bejn is-sekli 19 u 20, bħal pereżempju: “Paris-match” (nru 969-977 tas-sena 1967), “Connaissance des arts” (Societe Française de Promotion Artistique, nru 189 tas-sena 1967), il-“Bulletin du comité des travaux historiques et scientifiques” u l-“Bulletin de la Section de géographie” (Imprimerie nationale, 1915), il-ktieb “Un hiver au Cambodge: chasses au tigre, à l'éléphant et au buffle sauvage” (Edgar Boulangier, Mame 1887), il-“Bulletin économique de l'Indochine” (vol. 6, 1903), eċċ.

Wara waqfa drammatika fil-produzzjoni tal-bżar ta' Kampot minħabba r-reġim tal-Khmer Rouge u l-gwerra ċivili li seħħew fil-pajjiż fi tmiem is-seklu 20, bil-kalma relattiva li segwiet fil-pajjiż wara l-elezzjonijiet tal-1998, il-produzzjoni ta’ din il-ħwara fiż-żona kompliet u l-prodott malajr irkupra l-glorja tiegħu tal-imgħoddi.

Il-familji tal-produtturi ta' Kampot u Kep reġgħu lura fl-artijiet ta' missierijiethom. Billi kienu ġejjin għal diversi ġenerazzjonijiet minn produtturi tal-bżar, huma naturalment nadfu l-art mitluqa u reġgħu bdew jikkultivaw il-bżar bl-użu tal-metodi tradizzjonali li wirtu minn missierijiethom.

F’April 2010, il-bżar ta' Kampot ġie reġistrat bħala Indikazzjoni Ġeografika fil-Kambodja, u dan kien l-ewwel prodott lokali li kiseb dan l-istatus.

Il-bidu l-ġdid tal-produzzjoni tal-bżar ta' Kampot f’din l-era l-ġdida ġibed l-attenzjoni tal-midja, kemm nazzjonalment kif ukoll internazzjonalment.

Diversi dokumentarji li jfaħħru l-kwalità tal-prodott u li jittrattaw dwar l-ispeċifiċità tiegħu ġew prodotti u mxandra madwar id-dinja; Pereżempju: il-programm tat-televiżjoni tal-BBC ta' “Rick Stein's Far Eastern Odyssey” (il-programm 1), id-dokumentarju “Nouveaux produits, nouvelles habitudes: révélations sur nos assiettes” trażmess mill-kanal televiżiv Franċiż M6 fi ħdan il-programm “Zone Interdite”, kif ukoll il-programm “Les petits plats du Grand Mékong” ta' TÉLÉRAME ddedika programm għal bżar minn Kampot, eċċ.

Barra minn hekk, il-bżar ta' Kampot illum il-ġurnata jissemma u huwa deskritt bħala bżar tal-aqwa kwalità f'ħafna gwidi tat-turiżmu u li huma marbuta mal-ikel, pereżempju: “Lonely Planet Cambodia” (minn Lonely Planet, Nick Ray, Greg Bloom. 2014), “Consumed: Food for a Finite Planet” (minn Sarah Elton. 2013), “Gordon's Great Escape Southeast Asia: 100 of my favourite Southeast Asian recipes” (minn Gordon Ramsay. 2011), “The Rough Guide to Cambodia” (minn Beverley Palmer, 2013), eċċ.

Dan kollu huwa prova li l- “ ” / “Poivre de Kampot” igawdi minn reputazzjoni li ġejja mill-oriġini ġeografika tiegħu.

Kwalità tal-prodott minħabba l-oriġini ġeografika:

Min-naħa l-oħra, l-ispeċifiċità tal-prodott, li ġejja mill-intensità pikkanti qawwija tiegħu (iżda li “ma taħraqx”) u dik aromatika, hija marbuta mal-kundizzjonijiet speċifiċi taż-żona u l-metodi ta’ produzzjoni lokali.

Ħamrija skulata tajjeb u medja għolja ta' xita huma kundizzjonijiet meħtieġa għall-produzzjoni ta’ bżar ta’ kwalità għolja. Il-provinċji ta’ Kampot u Kep għandhom klima b’ammont kbir ta’ xita regolari; l-istaġun tax-xita huwa itwal mill-istaġun ta' nixfa. Għalhekk, mhux biss il-livell medju ta’ xita huwa għoli fiż-żona definita (aktar minn 2 000 mm fis-sena) iżda wkoll ix-xita hija mqassma tajjeb matul is-sena, u dan għandu influwenza diretta fuq il-kwalità tal-prodott, b’mod speċifiku fuq l-aroma u t-togħma qawwija bilanċjata tiegħu. Min-naħa l-oħra, it-topografija taż-żona tippermetti li l-biċċa l-kbira tal-art għat-tħawwil tinsab fuq l-għoljiet (art merfugħa) jew f'qiegħ il-muntanja u, b’hekk, tiżdied il-kapaċità idrawlika tal-ħamrija.

F’dak li jirrigwarda l-fatturi umani, jistgħu jiġu identifikati żewġ tekniki speċifiċi tal-proċess ta' tkabbir tal-bżar użati mill-bdiewa taż-żona ddefinita:

— L-irdim tal-ħamrija biex jogħla l-pjantaġġun tal-bżar u t-tħaffir ta’ kanali ta’ irrigazzjoni madwar il-pjantaġġun biex jiżguraw dranaġġ tajjeb,

— Il-mili regolari b'ħamrija ġdida.

Dawn it-tekniki mmirati lejn l-iżgurar ta’ drenaġġ tajba tal-ħamrija jikkontribwixxu wkoll għall-produzzjoni ta’ bżar b’riħa qawwija u togħma qawwija bilanċjata.

Min-naħa l-oħra, il-mili regolari ta' ħamrija ġdida kif ukoll miżuri oħra meħuda fil-pjantaġġun (jiġifieri spazju wiesa' bejn il-bsaten, bl-iżgurar tad-dell għall-pjanti ż-żgħar) jikkontribwixxu għall-produzzjoni ta’ bżar ta’ ta' densità u daqs tajbin.

Referenza għall-pubblikazzjoni tal-Ispeċifikazzjoni

(it-tieni subparagrafu tal-Artikolu 6(1) ta' dan ir-Regolament)

http://cambodiaip.gov.kh/TemplateTwo.aspx?parentId=34&menuid=74&childMasterMenuId=74&lang=en

(1) ĠU L 343, 14.12.2012, p. 1.

(2) Perċentwal ta’ frott mhux konformi ma’ kriterji ta’ daqs u kulur.

(3) Ir-riċettaklu huwa parti anatomika tal-bżara; zokk irqiq f’nofs il-fjura u l-frotta. Ir-riċettaklu huwa tip ta’ residwu li jitneħħa matul l-istaġun tal-ħsad biex jinkiseb frott safi.